News Update: Fed ขึ้นดอกเบี้ย 0.75% สู่ระดับ 3.75% - 4% สูงสุดรอบ 14 ปี ย้ำจุดยืนขึ้นดอกเบี้ยต่อ เพื่อรับมือเงินเฟ้อ - FINNOMENA
Fed ประกาศขึ้นดอกเบี้ย 0.75% สู่ระดับ 3.75% - 4% ซึ่งเป็นระดับที่สูงที่สุดในรอบ 14 ปี หลังเผชิญแรงกดดันด้านเงินเฟ้อในระดับสูง ขณะที่ประธาน Fed ‘เจอโรม พาวเวลล์’ ส่งสัญญาณยังไม่ผ่อนคันเร่ง
3 พ.ย. 2565

Fed ประกาศขึ้นดอกเบี้ย 0.75% สู่ระดับ 3.75% – 4% ซึ่งเป็นระดับที่สูงที่สุดในรอบ 14 ปี หลังเผชิญแรงกดดันด้านเงินเฟ้อในระดับสูง ขณะที่ประธาน Fed ‘เจอโรม พาวเวลล์’ ส่งสัญญาณยังไม่ผ่อนคันเร่ง
เมื่อคืนนี้ (2 พ.ย.) Fed ประกาศขึ้นดอกเบี้ย 0.75% เป็นครั้งที่ 4 ติดต่อกัน หลังปรับขึ้นที่ระดับเดือนเดียวกันในเดือน มิ.ย. ก.ค. และ ก.ย. โดยถือเป็นการปรับขึ้นดอกเบี้ยครั้งที่ 6 ของ Fed ในช่วง 9 เดือนหลัง
Fed ระบุในแถลงการณ์ว่า การปรับขึ้นดอกเบี้ยนโยบายยังเป็นมาตรการที่เหมาะสม และ Fed ยังคงให้ความสำคัญกับความเสี่ยงด้านเงินเฟ้ออยู่ โดยมีแผนที่จะปรับขึ้นดอกเบี้ยต่อไป ขณะที่ภาพรวมเศรษฐกิจสหรัฐฯ ยังคงเติบโตไปได้ ด้วยแรงหนุนจากตลาดแรงงานที่แข็งแกร่ง และอัตราการว่างงานที่ต่ำ
อย่างไรก็ตาม Fed ยังได้ส่งสัญญาณการปรับขึ้นดอกเบี้ยในสัดส่วนที่น้อยลงในช่วงปลายปีนี้ โดยพิจารณาจากการใช้นโยบายการเงินที่เข้มข้นเพื่อลดสภาพคล่องจากระบบ
ขณะที่ ‘เจอโรม พาวเวลล์’ ประธาน Fed ระบุว่า การปรับขึ้นอัตราดอกเบี้ยเพื่อฉุดอัตราเงินเฟ้อลงมายังต้องใช้เวลา ซึ่งตอนนี้เร็วเกินไปที่จะหยุดขึ้นดอกเบี้ย แต่ Fed จะหารือเรื่องการผ่อนความเร็วการปรับขึ้นดอกเบี้ยในการประชุมเดือน ธ.ค.นี้
หลังแถลงการณ์ในช่วงแรก หุ้นสหรัฐฯ ปรับตัวขึ้นขณะที่ผลตอบแทนพันธบัตรรัฐบาลสหรัฐฯ และเงินดอลลาร์ปรับตัวลงมา แต่หลังจากที่พาวเวลล์ระบุว่า Fed ส่งสัญญาณยังไม่ผ่อนคันเร่ง ส่งผลให้บอนด์ยีลด์และดอลลาร์ปรับตัวขึ้น ขณะที่หุ้นสหรัฐฯ ร่วงลงมา โดย S&P 500 ทำจุดต่ำสุดนับตั้งแต่ ม.ค. 2021
Fed จำเป็นต้องควบคุมอัตราเงินเฟ้อที่ใกล้ระดับสูงสุดในรอบ 40 ปี ก่อนถึงการเลือกตั้งกลางเทอมในวันที่ 8 พ.ย. ซึ่งความขุ่นเคืองของประชาชนอาจทำให้เดโมแครตเสียอำนาจในสภาคองเกรส ขณะที่พาวเวลล์พยายามทำให้ Fed พ้นจากความขัดแย้งทางการเมือง
อ้างอิง:
 https://www.voathai.com/a/6817147.html 
https://www.bloomberg.com/news/articles/2022-11-02/fed-hikes-again-by-75-basis-points-hints-at-entering-end-phase?sref=e4t2werz 
https://www.bangkokbiznews.com/world/1035567
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Jerome Powell
News Update
ประชุมเฟด
เจอโรม พาวเวลล์
เฟด
เฟดขึ้นดอกเบี้ย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA